Eny, tompoko! Bema no anaran’ny vadiko! Izaho no rahary! Ilay mpiray tanàna tamin’i bema fahiny ianao ve no rahary? Hoy ilay vadin’i bema gaga sady faly aoka izany. Efa notantarain’i bema tamiko ny momba anao sy ny soa rehetra nataonao taminy! Faly be aho mahita anao! Efa impiry saika hitady anao moa izahay fa tsy mbola nanam-potoana mihitsy. Nolazain’i bema tamiko fa vao nihaona tany ambanivohitra, hono, izao ianareo ie, vao tafahaona tany mihitsy izahay, dia izao tonga aty aminareo aty izao sahady aho! Tena ho faly be koa izao i bema raha vao mahita anao! Nilaza tamiko koa manko izy tamin’ny vao tonga fa hoe tsy maintsy hamangy anao any antananarivo izahay, kinanjo hay ianao no tonga mialoha aty aminay! Aleo mihitsy aloha hidiako ny tsena dia hantsoiko i bema hiaraka ho any an-trano isika nahoana no hidiana ny tsena? Hoy rahary gaga andro lehibe amiko loatra ny fahitako anao ka tsy azoko tazonina fotsiny eto an-tsena eto ianao fa tsy maintsy mankany an-trano aloha isika. Tsy mahafaty antoka ahy raha izay tapak’andro tsy hivarotana, fa ray aman-dreny no tonga mitsidika aty ka tsy azo atao ambanin-javatra! Tsy nampoizin-drahary ny fandraisan’ilay vadin’i bema azy! Tena vokatry ny fony tokoa ny hafaliany fa tsy mba fihatsaram-belatsihy! Fa aleo hiverenantsika kely ny fotoana teo am-pisarahan-drakoto sy rahary! Rehefa dify ny fiara nitondra an-drahary dia nitodi-doha nody koa rakoto. Tsaroany ho nitambesatra tao am-pony ny alahelo an-drahary! Hangina indray ny tokantranony tsy misy azy! Toa malaina dia malaina rakoto hiditra irery ao an-trano! Nisento tokana izy teo am-pijerena an’ity trano tadiavin’ny olona ho robaina an-kafetsena! Fa raha mbola variana teo izy dia nisy tovolahy kely iray nikitika azy ka nanome valopy anankiray. Gaga rakoto, saingy tsy afaka nanontany an’ilay tovolahy kely akory izay lasa nitsoriaka haingana! Hitohy fizarana 60 alahahady, 15 aogositra 2010; lah 3684 teo am-pandraisana azy dia fantatry rakoto fa tsy taratasy no tao anatin’ilay valopy fa toa baoritra kely efa-joro. Nosokafany ka tsy inona akory no tao fa. Sary! Taitra niantsambotra rakoto teo am-pijerena an’ilay sary! Fa loza inona ity? Hoy ny feony lasa tsy nahy. Tsy nino an’izay hitany izy ka nokosehiny aloha ny masony sao diso ny fijeriny! Nandinika ela an’ilay sary teo izy! Toy ny olona very saina na lasa adala. Notsongoiny mihitsy aza ny tenany fa sao manonofy izy! Kanefa tsy nofy ratsy no niainany fa tena izy! Natsipin-drakoto teo amin’ny tany ilay sary. Dia noraisiny indray. Niverenany nodinihana tsara ka tena. Rahary! Eny, sarin-drahary miramirana aoka izany mifamihina amin’ny lehilahy iray miendrik’olo-mihaja sy manan-karena raha jerena amin’izato fomba fitafiny no hitany! Badenina tanteraka rakoto! Saika tsy hitany hatramin’ny varavarana miditra ao an-trano. Tsy tanany intsony ny ranomasony fa nigogogogo nitomany toy ny zazakely izy. Voatohina mafy loatra ny fony fa zavatra tsy nampoiziny velively no hitany dia ianao ve rahary no nahavita an’izao? Dia ianao ve? Izany no teny niverimberina teo am-bavan-drakoto tao anaty ranomaso teo am-pijerena an’ilay sary! Tsy te-hijery an’ilay sary intsony rakoto! Norovitiny nopotipotehana ilay izy dia nodorany mba ho lavenona! Aoka ho lasa lavenona tahaka an’iny ny fitiavako anao manomboka izao rahary, hoy izy nihidy vazana. Nanjary feno fankahalana an-drahary ny fon-drakoto! Dia tena taranak’i eva mpamadika avokoa tokoa ve ny vehivavy rehetra ka tsy misy azo hitokisana na iray aza? Hoy ny fanontaniana niverimberina tao an-tsainy. Voadona mafy loatra ny fon-drakoto! Tsy nampoiziny velively fa rahary, ilay noheveriny ho vehivavy tsara fitondran-tena indrindra teto ambonin’ny tany, no sahy namadika azy tany amin’ny takona tany! Kanefa tsy havelan’ny rariny tsy hiseho ny marina ka nipoitra ho azy ny zava-nafenina toy ny vato an-tanimbary tokoa ny ratsy atao, hoy rakoto, ka raha tsy hitan’ny angady raha lohataona, hitan’ny antsy raha fahavaratra!